Il-lockdown sħiħ jew parzjali f’ħafna pajjiżi madwar id-dinja naqqas bil-kbir id-domanda għaż-żejt hekk li fl-Istati Unti għall-ewwel darba fl-istorja l-prezz taż-żejt mhux maħdum kien qed jinbiegħ bil-prezz taħt iż-żero minħabba li l-kumpaniji m’għandhomx aktar fejn jaħżnu l-produzzjoni taż-żejt li m’hemmx domanda għaliha. Fl-Ewropa l-waqa’ fil-prezz taż-żejt ukoll kienet dramatika għalkemm mhux daqs l-Istati Uniti. Il-prezz taż-żejt mhux maħdum fis-suq Brent niżel għal 21 dollaru l-barmil. L-analista tas-swieq taż-żejt tal-kumpanija Enemed Kevin Sammut, qal lil Television Malta li waqa’ fil-prezz taż-żejt hija waħda tal-mument minħabba l-kriżi li ġabet magħha l-pandemija. “Il-prezz ta’ 26 dollaru l-barmil huwa il-prezz għal min jixtrih issa. L-affarijiet ġeneralment ma jsirux hekk, u jekk tara l-curve tal-futur qiegħda upward sloping.” Is-sur Sammut qal iżda li dak li ġara fl-Istati Uniti kawża tan-nuqqas ta’ spazju għall-ħażna taż-żejt, jista’ wkoll jiġri fl-Ewropa fl-aħħar ta’ dan ix-xahar fis-suq taż-żejt Brent. “Il-Brent ħa jiskadi fl-aħħar ta’ April jista’ jkun hemm panic selling u jixiftjaw il-kuntratt ta’ wara biex ma jirċievux iż-żejt għax bħalissa d-domanda mhix kbira, u l-istorages qed nistennew li ser jimtlew dalwaqt b’din ir-rata.” Spjega li l-hedging issir b’rata li hija ogħla mil-prezz tas-suq. Qal li jekk Malta tintrabat bi prezz għax-xiri bil-quddiem għal numru ta’ xhur, dan it-tnaqqis jaf jiġi rifless marġinalment fil-prezz tal-fuels. “Fil-pompi tal-petrol barra minn Malta naraw li t-trend tagħhom huwa li jaġġustaw il-prezz tal-fuel skong il-prezz internazzjonali, aħna bħala pajjiż u bħala kumpanija nippreferu noffru stabbilità għal tlett xhur jew sitt xhur.” Is-sur Sammut qal li bħalissa l-Enemed qed ikollha nuqqas ta’ domanda għal fuels minħabba li waqaf ħafna xogħol, hawn inqas karozzi fit-toroq u l-ajruplani jinsabu kważi weqfin. Huwa qal li l-konsum tad-diesel naqas b’madwar b’40%, il-bejgħ tal-petrol naqas b’55% u l-fuel li jintuża għall-ajruplani naqas 90%.